HEGE RIMESTAD

Hege Rimestad (f. 27.11. 1954) har vært en av Norges mest profilerte felespillere siden 70-tallet, og er siden starten med Amtmandens Døtre og rockebandet Veslefrikk kjent som en pionér på elektrisk fiolin. 
Gjennom en lang frilans-karriere har hun markert seg innen verdensmusikk med bl.a Mari Boine og sin egen utgivelse Hvite Pil, og samarbeidet med visesangere som Geirr Lystrup, som hun mottok Spellemannpris med for barneplata Fly som en stein. 
Hun har deltatt som studiomusiker på mer enn 60 innspillinger, som omfatter  Seigmen, Velvet Belly og Bigbang.
I 1982 fikk Hege Rimestad sjansen til å studere sør-indisk fiolin med L. Subramaniam i Los Angeles, og fulgte opp med flere studieopphold i India. Dette ga et rikt tilfang av skalaer som melodigrunnlag i improvisasjon og komponering, en sterk vekt på rytmikk og en orientalsk ansats på fiolinen. I kombinasjon med den norske bakgrunnen har dette gitt Rimestads feleteknikk et tydelig fingeravtrykk, noe som særlig kan høres på albumet The seed keeper fra 2012.

Hun opptrer gjerne solo med elektrisk fele i sentrum, og har ofte utforsket et eksperimentelt landskap som komponist og musiker for frie danse-og teatergrupper. Uttrykket spenner fra improvisasjon via lydsampling til egne folk-baserte låter. Innen kortfilm er hun prisbelønnet internasjonalt for musikken til animasjonsfilmen Sinna mann av Anita Killi.

Om Hege Rimestads solodebut ”Hvite Pil” (1997) skrev Dagbladets anmelder: 
”Her er trolsk råskap og sugende eksotisme, vill magi og rykende rock’n’roll. Fra Bagdad til Jotunheimen bærer denne ferden, dersom du holder taket i manen på den ville hesten Hege Rimestad har spent for sin musikalske vogn. Denne plata får et slitt uttrykk som verdensmusikk til å føles som et fattig ord. Kanskje kan den kalles en verdensslått?”   -  Fredrik Wandrup.